Soomes trükitud võlakohustused võeti Eestis kasutusele rahana Et riigile raha saada, otsustati välja lasta Eesti Vabariigi 5-protsendilised võlakohustused, mille reklaamplakati tegi Eduard Wiiralt. Kuna võlakohustuste trükkimiseks puudusid Eestis toona nii oskused, paber kui ka trükitehnika, pöörduti Soome trükkalite poole. Neist saadi lõpuks kaubale Lilius&Herzbergi trükikojaga, sest omaniku mõlemad pojad olid Soome vabatahtlikena võtnud osa Eesti Vabadussõjast ja üks neist langes Narva rindel. Esimesed võlapaberid jõudsid Eestisse 22. jaanuaril 1919. Kuna rahvas ostis võlakirju väga loiult, tuli need kasutusele võtta rahana. Nii said Eesti esimesteks maksevahenditeks võlakohustused. Sama ülesannet täitsid ka Tallinna Arvekoja maksutähed.